ఎయిరిండియా కొనుగోలుపై ఇండిగోన్యూఢిల్లీ: నష్టాల ఊబిలో కూరుకుపోయిన ప్రభుత్వ రంగ విమానయాన దిగ్గజం ఎయిరిండియాను ప్రభుత్వంతో కలిసి నిర్వహించడం అసాధ్యమని ఇండిగో వ్యవస్థాపకుడు రాకేశ్ గంగ్వాల్ అన్నారు. అటువంటి షరతు గనుక ఉంటే తాము ఆ డీల్ జోలికే వెళ్ళబోమని ఆయన స్పష్టం చేశారు. అలాగే ఎయిరిండియా అంతర్జాతీయ ఆస్తుల విభాగాన్ని విదేశీ సంస్థకు అప్పగించినట్టయితే అంతకు మించిన విషాదం ఉండబోదని ఆయన హెచ్చరించారు. సహవ్యవస్థాపకుడు రాహుల్ భాటియాతో కలిసి ఆయన గురువారం ఇన్వెస్టర్లు, విశ్లేషకుల సమావేశంలో పాల్గొన్నారు. సుదూర గమ్యాలకు తక్కువ ధరల్లో విమానసర్వీసులు నడపడంపై తాము దృష్టి కేంద్రీకరిస్తున్నామని, ఆ లక్ష్యానికి దోహదకారిగా ఉంటుందన్న భావంతోనే తాము ఎయిరిండియా కొనుగోలుకు ఆసక్తి ప్రదర్శించామని వారు తెలిపారు. ఎయిరిండియా గాథ ఎలా ఉన్నా సుదూర గమ్యాలకు ప్రయాణించే విమాన సర్వీసులు నడపడానికి ఆ సంస్థ అంతర్జాతీయ కార్యకలాపాల కొనుగోలు ఒక అవకాశంగా భావిస్తున్నట్టు వారు చెప్పారు.  ప్రస్తుతం సుదూర గమ్యాల మార్కెట్ తక్కువ రేట్ల విమానయానానికి అనుకూలంగా ఉన్నదన్నదని, ఇలాంటి రూట్లలో లాభదాయకత కూడా బాగుంటుందని తమ అభిప్రాయమన్నారు. ఎయిరిండియాతో పరిమిత లావాదేవీలు పెట్టుకున్నా లేక సుదూర గమ్యాల ప్రయాణంకోసం సొంత విభాగం ఏర్పాటు చేసినా లేక రెండింటినీ కలిపి అనుసరించినా ఒక్కో వాటాపై ఆర్జన పెంచుకోవడమే ధ్యేయమని వారు స్పష్టం చేశారు.
airindia konugolupai indigonyuudilly: nashtala oobilo kuurukupooyina prabhutva ranga vimaanayaana diggajam airindianu prabhutvamto kalisi nirvahinchadam asaadhyamani indigo vyavasthaapakudu rakesh gangwal annaru. atuvanti sharatu ganuka unte taamu aa deal jolike vellabomani aayana spashtam chesaru. alaage airindia antarjaatiiya aastula vibhaagaanni videshee samsthaku appaginchinattayithe antaku minchina vishaadam undabodani aayana heccharinchaaru. sahavyavasthaapakudu rahul bhaatiyaatho kalisi aayana guruvaram investerlu, vislaeshakula samavesamlo paalgonnaaru. sudura gamyalaku takkuva dharallo vimaanasarveesulu nadapadampai taamu drushti kendrikaristunnama, aa lakshyaaniki dohadakaarigaa untundanna bhavamtone taamu airindia konugoluku aasakti pradarsinchaamani vaaru telipaaru. airindia gaatha ela unna sudura gamyalaku prayaaninche vimana sarveesulu nadapadaaniki aa samstha antarjaatiiya karyakalapala konugolu oka avakaasamgaa bhaavistunnattu vaaru cheppaaru.  prastutam sudura gamyala market takkuva retla vimaanayaanaaniki anukuulamgaa unnadannadani, ilanti rootlalo laabhadaayakata kuudaa baguntundani tama abhipraayamannaaru. airindiyaato parimita lavadevilu pettukunna leka sudura gamyala prayanamkosam sonta vibhagam erpaatu chesina leka rendintinii kalipi anusarinchinaa okko vaataapai aarjana penchukovadame dhyeyamani vaaru spashtam chesaru.